DF-ordførers kritik af statsministeren er "under niveau", lyder det fra Venstre.

Dansk Folkepartis Kenneth Kristensen Berths kritik af statsminister Lars Løkke Rasmussen (V) er smålig og mavesur, og han bør i stedet finde sommerhumøret frem og vise en smule mere rummelighed.

Sådan lyder reaktionen fra Venstres folketingsmedlem Jakob Engel-Schmidt, efter at DF-ordføreren torsdag formiddag i et interview med TV 2 langede ud efter Lars Løkke Rasmussen, der i et opslag på det sociale medie Twitter har ønsket danske muslimer en glædelig afslutning på fastemåneden ramadan.

- Det her er ét af en lang række skridt, som tages stille og roligt fra de vestlige samfund i retning af at imødekomme islam, lød det blandt andet fra Kenneth Kristensen Berth, der kaldte statsministerens hilsen for ”upassende”.

- Jeg synes, at Kenneth Kristensen Berth med de her udtalelser overtræder grænsen for politisk smålighed, lyder reaktionen fra Jakob Engel-Schmidt.

- Jeg synes, han skal finde sommerhumøret frem og lade være med at være så gnaven. Han er jo ikke i stand til at løfte den politiske bevisbyrde, men presser bare mavesurhed ud mellem sidebenene. Vi har en statsminister, der ønsker en gruppe tillykke med en særlig dag. Det ændrer ikke på, at Danmark er et samfund, der er baseret på kristne lutheranske værdier, og det har Venstre ingen intentioner om at ændre på.

Kenneth Kristensen Berths argument er, at det her er endnu et lille skridt i retning af, at man i det danske samfund giver mere og mere plads til islam. Har han en pointe her?

- Kenneth Kristensen Berth ser politiske syner. Lars Løkke Rasmussen ønsker nogle mennesker tillykke med en dag, der er vigtig for dem. Og jeg glæder mig bare over, at vi har en statsminister, som er statsminister for hele befolkningen. Der er ikke på nogen måde tale om, at man er ved at ændre måden, det danske samfund markerer helligdage. Kenneth Kristensen Berth forsøger at tale en konflikt og et problem op, der ikke eksisterer. Det er vigtigt, at vi holder vores traditioner i hævd. Men det betyder ikke, at man ikke som statsminister kan vise noget rummelighed. Jeg synes, det er under niveau for Dansk Folkeparti, siger Jakob Engel-Schmidt.

Kritik på sociale medier

På de sociale medier er DF-ordførerens udtalelser også blevet mødt med kritik.

Liberal Alliances udlændingeordfører Christina Egelund skriver:

Nej, det er ikke upassende, når @larsloekke ønsker god ramadan. For Christ's sake, get a life !https://t.co/A8DsZk3pJH #dkpol — Christina Egelund (@ChristinaEgelun) July 7, 2016

Medlem af Folketinget for Socialdemokraterne Lars Aslan Rasmussen skriver:

Der er så meget mere statsmand over Lars Løkke i den her sag, end der nogensinde bliver over DF. Selvfølgelig kan man ønske glædelig ramadan afslutning til sine muslimske medborgere. Posted by Lars Aslan Rasmussen on Thursday, July 7, 2016

Også på TV 2 Politiks Facebook-side kører debatten. Du kan blande dig i den her: